અવારનવાર એકલા મિસ્ટર અનંત ગાંધીના નામે જ ગુલાબી પરબીડિયું આવે અને અમારા જીવ બાળે. મારો વહાલો પાછો કહે પણ નહીં કે કાગળ લખનારી કોણ છે, ક્યાંની છે ? થોડો વખત આમ ચાલ્યા કર્યું. પછી કોઈએ ભાંડો ફોડ્યો કે એ ભાઈસાહેબ પોતે જ પોતાના નામે પત્ર લખી, ચાલુ ટપાલ પેટીને બદલે છેક પોસ્ટ ઑફિસની પેટીમાં પરબીડિયું સરકાવીને સ્કૂલે આવે છે. મુગ્ધાવસ્થામાં પોતાની જ આવી મીઠી છેતરામણમાં મોજ પડતી હોય છે.